
        REPUBLIKA HRVATSKA
BRODSKO-POSAVSKA ŽUPANIJA
     OPĆINA STARA GRADIŠKA
          OPĆINSKO VIJEĆE

Na temelju članka 15. stavak 2. Zakona o javnoj nabavi („Narodne novine“ br. 120/16, 114/22 i 48/26) i članka 32. Statuta Općine Stara Gradiška („Službeni vjesnik Brodsko-posavske županije" br. 14/09 i "Službeni vjesnik Općine Stara Gradiška” br. 1/11, 1/13, 4/18, 6/18 - pročišćeni tekst, 1/21 i 3/25) Općinsko vijeće Općine Stara Gradiška na ____. sjednici održanoj ________ 2026. godine, donijelo je

P R A V I L N I K
o izmjenama i dopunama Pravilnika o jednostavnoj nabavi

Članak 1.  
(1) U Pravilniku o jednostavnoj nabavi („Službeni vjesnik Općine Stara Gradiška“ br. 7/26) u članku 3. stavku 1. riječi: „na odgovarajući način“ brišu se.

Članak 2. 
(1) 	Članak 16. stavak 1. mijenja se i glasi:
[bookmark: _Hlk235014117]„(1)	U postupcima jednostavne nabave čija je procijenjena vrijednost veća od 15.000,00 eura, a u svrhu osiguranja pravne zaštite, osigurava se pravo na prigovor gospodarskim subjektima koji smatraju da im je postupanjem naručitelja u pojedinoj nabavi povrijeđeno pravo ili pravni interes.“

Članak 3. 
(1) Članak 18. mijenja se i glasi:
„(1)	U postupku odlučivanja o prigovoru općinski načelnik može:
1. obustaviti postupak po izjavljenom prigovoru, ako podnositelj prigovora odustane od izjavljenog prigovora,
2. odbaciti prigovor koji je nedopušten, nepravodoban, neuredan ili izjavljen od neovlaštene osobe,
3. odbiti prigovor kao neosnovan,
4. usvojiti prigovor te poništiti odluku o odabiru, nakon čega će se provesti ponovni postupak pregleda i ocjene ponuda i donijeti nova odluka o odabiru.
(2)	Općinski načelnik o prigovoru odlučuje rješenjem u upravnom postupku, u roku od 8 dana od dana podnošenja urednog prigovora.
(3)	Rješenje o prigovoru iz stavka 2. ovoga članka ima svojstvo upravnog akta.
(4)	Rješenje o prigovoru dostavlja se podnositelju prigovora putem modula jednostavne nabave EOJN RH.
(5)	Protiv rješenja općinskog načelnika o prigovoru nije dopuštena žalba, ali se može pokrenuti upravni spor podnošenjem tužbe nadležnom upravnom sudu u roku od 30 dana od dana dostave rješenja.
(6)	Podnositelju prigovora ne pripada pravo na naknadu troškova nastalih u povodu izjavljenog prigovora.“
[bookmark: _Hlk235092164]
Članak 4. 
(1) U članku 23. iza stavka 1. dodaje se stavak 2. koji glasi:
„(2)	Ovaj Pravilnik i sve njegove izmjene i dopune objavit će se na internetskoj stranici Općine Stara Gradiška te učiniti dostupnim u EOJN RH.“

Članak 5. 
(1)	Ovaj Pravilnik stupa na snagu osmog dana od dana objave u „Službenom vjesniku Općine Stara Gradiška“.


KLASA: 
URBROJ: 
Stara Gradiška, ____________ 2026. god.				

PREDSJEDNIK
								      OPĆINSKOG VIJEĆA
								           Tvrtko Beganović





























OBRAZLOŽENJE
Pravilnikom o jednostavnoj nabavi („Službeni vjesnik Općine Stara Gradiška“ br. 7/26; dalje u tekstu: Pravilnik) uređena se pravila, uvjeti, postupci provedbe i ugovaranja jednostavne nabave robe, radova ili usluga sukladno zakonskom uređenju Zakona o javnoj nabavi („Narodne novine“ br. 120/16, 114/22 i 48/26; u daljnjem tekstu: Zakon).

U kontekstu nadzora zakonitosti postojećeg Pravilnika Ministarstvo gospodarstva Republike Hrvatske je dopisom (KLASA: 406-01/26-02/325, URBROJ: 526-08-02-02-26-2) od 01. listopada 2026. godine dalo uputu glede usklađenosti Pravilnika sa Zakonom, koja se odnosi na potrebu usklađenja (izmjena i dopuna) važećeg Pravilnika u odnosu na odredbe koje uređuju primjenu instituta sukoba interesa, potom naznačavanja gospodarskog subjekta umjesto ponuditelja prilikom osiguravanja prava na prigovor u postupcima jednostavne nabave, zatim definiranja pravne zaštite protiv odluke o prigovoru općinskog načelnika sukladno Zakonu o općem upravnom postupku te propisivanja objave Pravilnika kao i svih njegovih izmjena i dopuna na internetskoj stranici Općine Stara Gradiška te njihova dostupnost u Elektroničkom oglasniku javne nabave Republike Hrvatske (u daljnjem tekstu: EOJN RH).

Uvažavajući navedeno, predloženim Pravilnikom o izmjenama i dopunama Pravilnika o jednostavnoj nabavi otklonjeni su navedeni nedostatci u Pravilniku na koje je ukazano u uputi nadležnog ministarstva.

U tom pravcu je izmijenjen članak 3. stavak 1. Pravilnika na način da su brisane riječi: „na odgovarajući način“, tako da je predmetnom odredbom uređeno da se odredbe o sprječavanju sukoba interesa kako je definirano Zakonom izravno primjenjuju u postupcima jednostavne nabave.
Članak 16. stavak 1. izmijenjen je na način da se umjesto prava na prigovor ponuditelja u postupcima jednostavne nabave čija je procijenjena vrijednost veća od 15.000,00 eura, osigurava pravo na prigovor gospodarskim subjektima (budući je pojam gospodarski subjekt širi od pojma ponuditelj) koji smatraju da im je postupanjem naručitelja u pojedinoj nabavi povrijeđeno pravo ili pravni interes.

Nadalje, izmijenjen je i članak 18. Pravilnika na način da je propisan daljnji put pravne zaštite po izjavljenom prigovoru, a sukladno odredbama zakona kojim se uređuje opći upravni postupak.
Naime, odredbama navedenog članka uređeno je odlučivanje općinskog načelnika o prigovoru u smislu upravnog postupka, kao i da rješenje općinskog načelnika o prigovoru predstavlja upravni akt protiv kojeg nije dopuštena žalba, ali je dopušteno pokrenuti upravni spor podnošenjem tužbe nadležnom upravnom sudu, s tim da su dispozitivne odredbe povodom odlučivanja općinskog načelnika o prigovoru te odredba o dostavi odluke o prigovoru, kao i odredba o pravu na naknadu troškova podnositelju prigovora, zadržane s neznatnim izmjenama u odnosu na izvorno uređenje iz Pravilnika.

Također, izmijenjen je odnosno nadopunjen postojeći članak 23. Pravilnika na način da Pravilnik kao i sve njegove izmjene i dopune objavljuje na internetskoj stranici Općine Stara Gradiška te da se učini dostupnim u EOJN RH, a sve sukladno zakonskom uređenju.

Slijedom svega navedenoga, predlaže se donošenje predmetnog Pravilnika o izmjenama i dopunama Pravilnika o jednostavnoj nabavi.

